
VO2 oszcillátor nagy sebességű oszcillációs neurális hálózathoz
A világ komplex logisztikai és gazdasági folyamataiban rengeteg helyen fordulnak elő optimalizációs feladatok. A kombinatorikai optimalizációs feladatok közül az NP-nehéz problémák megoldása esetén a hagyományos Neumann-architektúrájú számítógépek energiaigénye a feladat komplexitásával exponenciálisan nő. Az energia és időhatékonyság javítására újfajta architektúrák jöttek létre, ahol az információ tárolása és a számítások elvégzése egy helyen történik. Ilyen architektúra például az oszcillációs neurális hálózat (ONN). Itt az optimalizáció az Ising modell alapján történik, ahol a rendszer megtalálja az energiaminimumot és a kiolvasott állapot adja a probléma megoldását. Oszcillációs neurális hálózatok használhatók még konvolúciós neurális hálózatok előfiltereként is, mely a képfeldolgozó egységekben lehet hasznos. ONN-ek megvalósíthatók fázisváltó memrisztorok segítségével is, melyek a jelenleg alkalmazott félvezető alapú megoldásoknál jobb energiahatékonysággal kecsegtetnek [O. Mahler Nautre]. Az irodalomban megtalálható fázisváltó memrisztorokkal kísérletileg megvalósított oszcillátor hálózatok azonban eddig nem lépték túl a pár MHz-es működési frekvenciát. Dolgozatomban olyan VO2 fázisváltó memória alapú oszcillátorokkal foglalkoztam melyek képesek ezt a frekvencialimitet átlépni, ezzel az ONN-ek problémamegoldási idejét akár nagyságrendekkel csökkenteni. Korábbi tapasztalataink alapján megalkotott integrált oszcillátorral sikerült a jelenlegi 9 MHz-es világrekordnál nagyobb oszcillációs frekvenciát elérni, úgy hogy az oszcillátor frekvenciáját egy külső párhuzamos kapacitás szabályozza. Ez az elrendezés megnyitja az utat ultragyors oszcillátorok hálózatba építése és optimalizációs feladatra történő alkalmazása előtt. Vizsgáltam epitaxiális VO2 memrisztorok kapcsolási tulajdonságait az oszcillátorműködést megközelítő körülmények között, amikből az elérhető működési frekvenciákra lehet következtetni. Saját LTspice memrisztor modellem segítségével elemeztem, hogy milyen áramköri feltételeknek kell teljesülniük az energiaminimum megtalálásához. Tanulmányoztam a memrisztorok elektronikai paramétereinek különbözőségéből származó problémákat is.

